b'\n_START_ARTICLE_\nVidemska pokrajina\n_START_SECTION_\nZgodovinske zanimivosti\n_START_PARAGRAPH_\nZgodovinsko najpomembnej\xc5\xa1i kraj pokrajine je Oglej/Aquileia, eno od najva\xc5\xbenej\xc5\xa1ih arheolo\xc5\xa1kih najdi\xc5\xa1\xc4\x8d v Italiji. V drugem stoletju je bil Oglej glavno mesto rimljanske Desete regije, ki je zavzemala Istro in vse ozemlje dana\xc5\xa1nje Italije do Trenta in Verone, na jugu do reke Pad. V \xc4\x8detrtem stoletju, pod Bizantinci, je bilo mesto znano kot deveto po va\xc5\xbenosti v cesarstvu. Toda najvi\xc5\xa1e se je povzpelo pod vlado patriarhov. Oglejski patriarhat je kot cerkvena oblast trajal od leta 568 do leta 1751, kot politi\xc4\x8dna enota pa od leta 1077 do leta 1445, ko se je podal Bene\xc5\xa1ki republiki. Gospodoval je ozemlju dana\xc5\xa1nje Furlanije, delno Slovenije in Istre._NEWLINE_Posebno zgodovino je do\xc5\xbeivelo ozemlje skrajnega vzhoda pokrajine, ki zavzema Nadi\xc5\xa1ke doline (it. Valli del Natisone) in Terske doline (it. Valli del Torre) in je znano pod imenom Bene\xc5\xa1ka Slovenija. Zaradi svoje obmejne lege je to ozemlje \xc5\xbee pod Langobardi u\xc5\xbeivalo posebno avtonomijo v zameno za stalno voja\xc5\xa1ko pripravljenost: prebivalstvo je bilo opro\xc5\xa1\xc4\x8deno tlake in davkov, imelo je svoja sodi\xc5\xa1\xc4\x8da, a se ni smelo odseliti. To stanje je ostalo nespremenjeno tudi pod patriarhatom in nato pod Bene\xc5\xa1ko republiko, a se je bistveno spremenilo pod Habsbur\xc5\xbeani, ki so de\xc5\xbeelo upravno izena\xc4\x8dili z ostalimi posestvi. Ko so leta 1866 pri\xc5\xa1li na oblast Italijani, so podro\xc4\x8dje, prav zaradi polpretekle zgodovine, opredelili kot "politi\xc4\x8dno nezanesljivo" in uvedli so najstro\xc5\xbejo italijanizacijo sicer slovenskega prebivalstva. Fa\xc5\xa1izem je stanje \xc5\xa1e poslab\xc5\xa1al. Zaradi politi\xc4\x8dnega dogajanja in predvsem zaradi popolne odsotnosti direktnih prometnih zvez z dana\xc5\xa1njo Slovenijo, slovenska manj\xc5\xa1ina ni prejela dovolj podpore s strani mati\xc4\x8dne dr\xc5\xbeave. To je privedlo do jezikovne izolacije in do nastanka samostojnega slovenskega nare\xc4\x8dja, ki je popolnoma razli\xc4\x8dno od gori\xc5\xa1kega in tr\xc5\xbea\xc5\xa1kega in mo\xc4\x8dno odstopa od uradne sloven\xc5\xa1\xc4\x8dine. Razen prizadevanj lokalnega \xc4\x8dasopisa Novi Matajur, to nare\xc4\x8dje ni bilo preu\xc4\x8deno; danes ga govorijo ve\xc4\x8dinoma le starej\xc5\xa1i ljudje.'